Diari Oficial de la Generalitat Valenciana


Sumari del DOGV 2773, del 19-06-1996 (1996/838505)

ORDRE de 13 de juny de 1996 de les conselleries de Cultura, Educació i Ciència, i de Treball i Afers Socials, per la qual es convoquen subvencions per al desenvolupament de programes de garantia social, regulats en l'Ordre de 22 de març de 1994.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/06/13/(1)/dof/vci/html**

### Dades del document

Número de DOGV
:   2773

Data del DOGV
:   19-06-1996

Secció del DOGV
:   DISPOSICIONS GENERALS

Número del document
:   1996/838505


Data del document
:   13-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 13 de juny de 1996 de les conselleries de Cultura, Educació i Ciència, i de Treball i Afers Socials, per la qual es convoquen subvencions per al desenvolupament de programes de garantia social, regulats en l'Ordre de 22 de març de 1994.   
La Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre) estableix en l'article 63.1 que els poders públics desenvoluparan accions de caràcter compensatori, en relació amb les persones, grups i àmbits territorials que es troben en situacions desfavorables.  
D'altra banda, en l'article 23.2 de l'esmentada llei orgànica s'estableix la necessitat d'organitzar programes específics de garantia social per als alumnes que no arriben als objectius de l'Educació Secundària Obligatòria, a fi de proporcionar-los una formació bàsica i professional que els permeta incorporar-se a la vida activa o prosseguir-ne els estudis i promoure la col·laboració de l'administració local amb les administracions educatives en el desenvolupament d'aquests programes.  
En aquest sentit, l'article 18.2 del Decret 47/1992, de 30 de març, del Govern Valencià (DOGV de 6 d'abril) disposa que la Conselleria de Cultura, Educació i Ciència regularà els programes específics de garantia social, podrà promoure la col·laboració amb altres administracions i institucions públiques o privades per a la seua realització i facilitarà els recursos materials i personals que ajuden a l'eficàcia dels dits programes.  
Finalment, l'Ordre de 22 de març de 1994 de les Conselleries de Cultura, Educació i Ciència, i de Treball i Afers Socials (DOGV de 18 de maig), regula els programes de garantia social durant el període d'implantació anticipada del 2n cicle de l'Educació Secundària Obligatòria, establint-ne els objectius, els col·lectius a què es dirigeixen i les modalitats d'actuació, atribuint a les conselleries de Cultura, Educació i Ciència, i de Treball i Afers Socials, la regulació específica de les condicions d'implantació dels diferents programes.  
Per tot això i fent ús de les facultats que ens confereix l'article 35 de la Llei 5/1983, de 30 de desembre, de Govern Valencià (DOGV de 30 de desembre),  
DISPOSEM  
Article 1. Objecte de les subvencions  
1.1 Les conselleries de Cultura, Educació i Ciència, i de Treball i Afers Socials, dins els límits pressupostaris aprovats amb aquesta finalitat, concedirà subvencions destinades al finançament de programes de garantia social, que s'ajusten als col·lectius i les modalitats definides en aquesta ordre i en la de 22 de març de 1994.  
1.2 Tots els programes regulats en aquesta ordre tindran caràcter gratuït per als alumnes que hi participen.  
Article 2. Dotació econòmica  
L'import global màxim que podrà assignar-se en concepte d'aquestes ajudes serà de 876.325.891 pessetes, distribuïdes en dues fases:  
- La primera fase es finançarà a càrrec de les línies 4.07 i 7.01 de la secció, servei i programa 68.03.992.34 de la Conselleria de Cultura, Educació i Ciència, dotades amb un import màxim de 568.585.702 de pessetes del capítol IV i amb un import de 614.475.311 pessetes del capítol VII dels pressupostos de 1996.  
- La segona fase dels programes de garantia social es realitzarà durant el 1r semestre de l'exercici de 1997 i serà finançada per una quantia màxima de 280.367.211 pessetes. L'aprovació d'aquesta quantia, que es farà mitjançant resolució expressa del director general de Formació i Inserció Professional de la Conselleria de Treball i Afers Socials estarà condicionada a la correcta realització de la primera fase i a l'existència de consignació pressupostària suficient en aquest exercici. Aquesta consignació pressupostària es publicarà mitjançant ordre en el Diari Oficial de la Generalitat Valenciana.  
Article 3. Import de les subvencions  
3.1 Programes que donen continuïtat als posats en marxa en els cursos 1994/95 i/o1995/96.  
L'import de la subvenció per cada programa de garantia social, per als programes que donen continuïtat als implantats en els cursos 1994/95 i 1995/96, serà d'un total màxim de 7.000.000 de pessetes, arribant a un màxim de 3.500.000 pessetes en l'exercici pressupostari de 1996 i a una quantitat equivalent en l'exercici de 1997 per a la segona fase.  
La subvenció per als programes que donen continuïtat als implantats en els cursos 1994/94 i/o 1995/96, projecte en el qual s'adscriuen a la modalitat 2, de pràctiques a empreses, descrita en l'article 5 d'aquesta ordre, serà d'un màxim de 7.500.000 pessetes, de manera que l'increment d'un màxim de 500.000 pessetes aprofite per a costejar les ajudes al transport i manutenció dels i de les alumnes per la realització de les dites pràctiques, arribant a un màxim de 3.500.000 pessetes en l'exercici pressupostari de 1996 i de 4.000.000 de pessetes en l'exercici 1997, per a la segona fase, ja que serà en aquesta quan es desenvoluparà el mòdul de pràctiques a empreses.  
3.2 Programes de nova implantació en el curs 1996/97.  
L'import de la subvenció per cada programa de garantia social de nova implantació en el curs 1996/97 serà d'un total màxim de 8.000.000 de pessetes, arribant a un màxim de 4.000.000 de pessetes en l'exercici pressupostari de 1996 i a una quantitat equivalent en l'exercici 1997, per a la segona fase.  
La subvenció per als programes de nova implantació, en el projecte dels quals s'adscriuen a la modalitat 2, de pràctiques d'empresa, descrita en l'article 5é d'aquesta ordre, serà d'un màxim de 8.500.000 pessetes, de manera que l'increment de 500.000 pessetes aprofite per a costejar les ajudes al transport i la manutenció dels alumnes per la realització de les dites pràctiques, arribant a un màxim de 4.000.000 pessetes, en l'exercici pressupostari de 1996, i de 4.500.000 pessetes en l'exercici 1997, per a la segona fase, ja que serà en aquesta quan es desenvoluparà el mòdul de pràctiques a empreses.  
3.3 Per al supòsit de programes en què participen alumnes amb necessitats educatives especials, podrà aprovar-se un increment màxim de 2.500.000 pessetes per programa per a atendre les despeses addicionals de contractació d'altres professionals, en virtut del que s'estableix en l'article 9 d'aquesta ordre, i les de transport. El dit increment serà qualificat d'acord amb la contractació del personal de suport a temps parcial o a temps complet i pel nombre de participants amb necessitats educatives especials del programa.  
3.4 La subvenció podrà destinar-se als següents conceptes:  
a) Inversió. Despeses en instal·lacions, maquinària, utillatge i material inventariable, només realitzables a càrrec de la subvenció de l'exercici 1996 per a la primera fase (fins a 750.000 pessetes en programes que donen continuïtat als implantats en els cursos 1994/95 i/o 1995/96 per a completar equipament, i fins a 1.750.000 pessetes per a programes de nova implantació.  
b) Funcionament. despeses que s'han de distribuir al llarg de la totalitat de l'acció formativa:  
b.1 Costos de personal formador (fins a un màxim de 4.300.000 pessetes).  
b.2 Assegurança d'accidents d'alumnes i de responsabilitat civil de formadors i alumnes (fins a 150.000 pessetes).  
b.3 Ajudes als alumnes en concepte de transport i/o menjador (fins a un màxim de 500.000 pessetes).  
b.4 Adquisició de material didàctic no inventariable, despeses de funcionament que dependran del perfil professional a desenvolupar i dels recursos necessaris per fer-ho i altres despeses (fins a 1.300.000 pessetes).  
b.5 Pràctiques en empreses (modalitat 2 ) per a la segona fase (fins a un màxim de 500.000).  
3.5 L'import de l'ajuda mai no podrà ser de tal quantia que, aïlladament o conjuntament amb subvencions o ajudes d'altres administracions públiques o d'altres ens públics o privats, supere el cost de l'acció a desenvolupar per l'entitat promotora. L'administració exigirà garantia suficient, segons el que s'estableix en el Text Refós de la Llei d'Hisenda Pública de la Generalitat Valenciana i en la Llei 9/1996 de Pressupostos de la Generalitat Valenciana per a l'Exercici de 1996.  
Article 4. Entitats promotores  
Podran ser destinataris de les subvencions, les entitats locals i entitats privades sense ànim de lucre, que desenvolupen els programes de Garantia Social sol·licitats a l'àmbit territorial de la Comunitat Valenciana, d'acord amb el que es regula en aquesta ordre i en la de 22 de març de 1994.  
Article 5. Modalitats  
Les modalitats dels programes a què es destinen les ajudes regulades en aquesta ordre, que tindran sempre com a referent la connexió amb el món del treball, es configuraran de la següent manera:  
· Modalitat 1. Formació i col·locació, quan l'àrea de Formació Professional Específica incorpore la realització d'un treball productiu relacionat amb el seu àmbit professional, mitjançant contracte de treball.  
· Modalitat 2. Formació amb pràctiques a empreses, quan l'àrea de Formació Professional Específica incloga la realització de pràctiques formatives a centres de treball.  
· Modalitat 3. Formació amb pràctiques al mateix centre, quan tota la formació teoricopràctica es realitze en exclusiva al mateix centre formatiu.  
Article 6. Alumnes  
Els destinataris d'aquests programes, que seran sempre jóvens que no hagen fet els 22 anys abans de començar el programa i que en facen, si més no, 16 en l'any natural que s'inicie, són els descrits en l'article 4t de l'Ordre de 22 de març de 1994 de les Conselleries de Cultura, Educació i Ciència, i de Treball i Afers Socials, constituint els següents col·lectius:  
- Col·lectiu 1. Jóvens desescolaritzats en el marc de la implantació anticipada de la LOGSE.  
- Col·lectiu 2. Jóvens desescolaritzats que no tinguen la titulació acadèmica de graduat escolar o que, havent-la assolida, no hagen aconseguit el títol de Formació Professional de Primer Grau i que configuren col·lectius amb risc d'inadaptació social.  
- Col·lectiu 3. Jóvens internats a institucions penitenciàries.  
- Col·lectiu 4. Alumnes amb necessitats educatives especials, que hagen cursat l'escolarització bàsica, tant a centres ordinaris, com a centres d'Educació Especial.  
Es prioritzarà la participació en qualsevol dels programes d'inserció sociolaboral i de reinserció educativa, dels alumnes que tinguen majors possibilitats de continuar-los.  
En la modalitat de formació i col·locació fixada en l'article 5 i per al supòsit d'alumnes que facen els 16 anys en l'any natural en què comencen el programa, se seguirà el que es disposa en l'article 6 del Text Refós de la Llei de l'Estatut dels Treballadors (Reial Decret 1/1995, de 24 de març, BOE de 29 de març).  
Article 7. Composició dels grups  
Aquests programes es desenvoluparan en grups de 15 alumnes, per a jóvens pertanyents als col·lectius 1, 2 i 3. Quan en algun d'aquests grups s'integren alumnes amb necessitats educatives especials, el nombre màxim serà de 12, no podent incorporar-s'hi per programa més de 3 alumnes d'aquestes característiques.  
Els programes destinats exclusivament a alumnes amb necessitats educatives especials, col·lectiu 4, es desenvoluparan en grups amb un mínim de 5 alumnes i un màxim de 10.  
Article 8. Estructura dels programes  
8.1 Els programes de garantia social tindran l'estructura que es defineix en l'article 6 de l'Ordre de 22 de març de 1994.  
8.2 Les modalitats 1 i 2, descrites en l'article 5 d'aquesta ordre, adaptaran convenientment el temps assignat a l'àrea de Formació Professional Específica, segons les hores del contracte de treball o de les hores destinades a pràctiques a empreses.  
8.3 Els programes destinats exclusivament a alumnes amb necessitats educatives especials adequaran les àrees de Formació Bàsica, i d'Orientació Laboral a les possibles ocupacions en què es col·locaran. En qualsevol cas, en aquests programes, es dedicarà especial atenció a l'entrenament de tasques d'autocura, autonomia personal i hàbits de treball.  
8.4 La durada de les accions formatives, objecte d'aquesta convocatòria d'ajudes, serà d'un total de 900 hores, distribuïdes en jornades de 5 i 6 hores diàries, preferentment en jornada partida, de dilluns a divendres, i es desenvoluparà el programa entre el 15 de setembre de 1996 i el 15 de juny de 1997.  
8.5 Excepcionalment i després de l'informe favorable de la Inspecció Educativa es podran acceptar alumnes que, havent participat en alguna de les accions formatives del curs 1995/96, no han arribat als objectius previstos pel programa, conjuntament amb alumnes que inicien el programa de garantia social.  
Article 9. Formadors  
L'equip docent tindrà la composició que estableix l'article 7 de l'Ordre de 22 de març de 1994 (DOGV de 18 de maig), sent objecte de valoració preferent la dedicació a plena jornada de, si més no, un mestre de Primària i d'un expert de taller.  
Aquest equip docent es responsabilitzarà de la formació, tutoria, seguiment i avaluació dels jóvens al llarg del programa.  
En el desenvolupament de les modalitats 1 i 2 es realitzarà un seguiment, pel dit equip, als mateixos centres de treball on els alumnes realitzen les pràctiques o als centres de treball en què siguen contractats, amb la finalitat de verificar el compliment dels objectius del programa.  
En els programes en què participen alumnes amb necessitats especials es podrà disposar de la intervenció d'altres professionals, segons les característiques d'aquells, fent constar aquest aspecte en el projecte d'actuació.  
Article 10. Projecte d'actuació  
10.1 Les entitats promotores responsables del desenvolupament d'un programa de garantia social hauran de presentar el projecte d'actuació, elaborat segons l'esquema que figura com a annex III d'aquesta ordre.  
10.2 Les programacions didàctiques de les àrees i activitats compreses en els programes han de ser articulades prenent com a eix vertebrador els mòduls continguts en l'àrea de Formació Professional Específica i el treball exercit al lloc productiu, si la modalitat seleccionada ho comporta. Aquestes programacions seran reelaborades i remodelades per l'equip educatiu, al llarg del curs, i estaran a disposició de les conselleries corresponents.  
10.3 Les conselleries de Cultura, Educació i Ciència, i de Treball i Afers Socials, assessoraran les entitats promotores, en l'elaboració dels projectes d'actuació i de les programacions, i aportaran la documentació de suport que calga.  
Article 11. Sol·licituds  
11.1 Les entitats promotores ompliran una única sol·licitud per cada programa de garantia social presentat, segons el model que hi ha com a annex I d'aquesta ordre.  
11.2 Les sol·licituds d'ajudes, l'imprés normalitzat de les quals estarà disponible a les direccions territorials de Cultura i Educació, i de Treball, tindran com a termini de presentació de 20 dies naturals, comptadors de l'endemà de la publicació d'aquesta convocatòria en el Diari Oficial de la Generalitat Valenciana. Hauran d'enviar-se per a tramitar-les a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, àrea de Formació Professional (programes de garantia social), avinguda de Campanar, 32, codi postal 46454, València, sense perjudici del que s'estableix en l'article 38 de la Llei de Règim Jurídic de les Administracions Públiques i del Procediment Administratiu Comú.  
11.3 Les peticions de subvenció hauran d'anar acompanyades de la següent documentació:  
- sol·licitud de subvenció, que s'omplirà en l'imprés normalitzat que hi ha per a fer-ho, segons el model de l'annex I d'aquesta ordre;  
- projecte d'actuació, seguint l'esquema que hi ha com a annex III d'aquesta ordre;  
- estatuts de constitució de l'entitat i acreditació de la seua inscripció al registre corresponent, quan es tracte d'entitats privades sense ànim de lucre;  
- en el supòsit que l'entitat promotora siga una entitat local, certificació de l'acord del ple de la comissió de govern que autoritze la sol·licitud o resolució d'alcaldia;  
- acreditació de la representació amb què actua la persona que subscriu la sol·licitud;  
- fitxa de manteniment a tercers;  
- certificació acreditativa d'estar al corrent de les obligacions tributàries i davant la Seguretat Social, o certificat d'exempció de la dita obligació; i  
- memòria d'actuacions per a inversió.  
Article 12. Tramitació de les sol·licituds  
Si de l'examen de la documentació aportada per l'interessat es dedueix l'absència d'algun document necessari per a la seua tramitació o s'hi aprecia l'existència d'alguna deficiència, la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència requerirà a les entitats promotores la correcció de les errades detectades, en un termini de 10 dies hàbils des de la notificació del requeriment; advertint-los que si no ho fan així, podran declarar-se decaiguts els seus drets, amb els efectes fixats en l'article 76.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Comissió Mixta de Programes de Garantia Social  
13.1 La Comissió Mixta de Programes de Garantia Social realitzarà la proposta de resolució de les sol·licituds presentades, regint-se el seu funcionament pel règim previst per als òrgans col·legiats en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
13.2 La seua composició serà la següent:  
- president, el director general de Formació i Inserció Professional o persona que delegue;  
- vicepresident, el director general d'Ordenació i Innovació Educativa i Política Lingüística o persona que delegue;  
- vocals, n'hi haurà sis, tres d'ells, tècnics de la Direcció General de Formació i Inserció Professional de la Conselleria de Treball i Afers Socials, i els altres tres de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, nomenats pel director general respectiu; i  
- secretari, exercirà les funcions de secretari, un dels sis vocals designats, que serà nomenat pel president de la Comissió Mixta de Programes de Garantia Social.  
13.3 A les reunions de la Comissió podran assistir, amb veu però sense vot, representants dels sindicats més representatius, d'acord amb el que s'estableix en la legislació vigent.  
Article 14. Criteris de valoració  
La Comissió de Programes de Garantia Social valorarà les sol·licituds presentades segons els següents criteris:  
a) Programes que donen continuïtat a les accions formatives realitzades en els exercicis 1994/95 i/o 1995/96, sempre que s'hagen realitzat correctament.  
b) Adequació del programa als objectius fixats en l'Ordre de 22 de març de 1994, Reguladora dels Programes de Garantia Social (DOGV de 18 de maig de 1994), en matèria d'implantació anticipada de la LOGSE, modalitats d'impartició i col·lectius atesos.  
c) Es tindrà en compte de manera particular, una distribució territorial homogènia dels programes a l'àmbit de la Comunitat Valenciana, que atenga criteris de proporcionalitat, amb especial incidència a zones amb escassesa de recursos formatius, així com també a aquells col·lectius que, per les seues característiques socials i/o educatives especials, puguen ser motiu d'una atenció preferent.  
d) Igualment, es tindrà en compte en la valoració, l'aportació de mitjans humans i materials els quals articulen les entitats promotores amb la finalitat d'obtenir una rendibilitat major per als programes.  
Article 15. Resolució  
15.1 Les resolucions d'adjudicació de les subvencions es dictaran en dues fases, d'acord amb el que s'estableix en el article 2n d'aquesta ordre, corresponent resoldre en la primera de les fases, al director general d'Ordenació i Innovació Educativa i Política Lingüística, per delegació del Conseller de Cultura, Educació i Ciència.  
La segona fase dels programes de garantia social serà resolta pel director general de Formació i Inserció Professional, per delegació del conseller de Treball i Afers Socials, en els termes i condicions fixats en el article 2 d'aquesta ordre.  
15.2 El termini màxim de resolució serà, per a la primera fase, de quatre mesos comptadors de l'endemà de l'acabament del termini de presentació d'instàncies.  
15.3 Contra les resolucions dels directors generals que posen fi a la via administrativa, podrà interposar-se, després de la comunicació de la dita intenció a l'òrgan resolutori, recurs contenciós administratiu, sense perjudici de la procedència del recurs extraordinari de revisió quan concórrega alguna de les circumstàncies previstes en l'article 118 de la Llei de Règim Jurídic de les Administracions Públiques i del Procediment Administratiu Comú.  
15.4 D'acord amb el que s'estableix en l'article 43 de la Llei de Règim Jurídic de les Administracions Públiques i del Procediment Administratiu Comú, i en el supòsit de no recaure en els terminis fixats en aquest punt, aquesta s'entendrà desestimada sense perjudici de l'obligació de resoldre que, en qualsevol cas, té l'administració.  
Els actes administratius presumptes es podran fer valer de conformitat amb el que estableix l'article 44 de la Llei de Règim Jurídic de les Administracions Públiques i del Procediment Administratiu Comú.  
Article 16. Pagament de la subvenció  
a) Primera fase.  
Aquesta fase comprén des del començament del programa, durant la segona quinzena de setembre, fins el 31 de desembre de 1996.  
Capítol IV. Despeses corrents.  
Començada l'acció formativa i acomplida per l'entitat, l'obligació d'aportar la documentació d'inici es podrà fer el pagament d'un 40% de la subvenció corresponent al capítol IV, despeses de funcionament.  
La documentació d'inici és la següent:  
- relació de participants en el programa,  
- documentació justificativa d'haver subscrit l'assegurança d'accidents i de responsabilitat civil.  
- ompliment de l'annex número II a l'ordre, i  
- en els casos que escaiga, certificats de minusvalidesa, així com dels certificats acreditatius de trobar-se al corrent de les obligacions tributàries i davant la Seguretat Social, en els termes fixats en l'Ordre de 7 de gener de 1991 de la Conselleria d'Economia i Hisenda, sobre compliment d'obligacions tributàries i davant la Seguretat Social per a beneficiaris de subvencions a càrrec dels pressupostos de la Generalitat Valenciana (DOGV de 5 de febrer de 1991), quedant exonerades de la dita acreditació les entitats locals, segons el que s'estableix en l'article 6 del dit text.  
En virtut del que s'estableix en l'article 23.2 de la Llei 8/1995, de 29 de desembre, de la Generalitat Valenciana, sobre Mesures Fiscals, Administratives i d'Organització per a l'Exercici 1996, l'entitat sol·licitant haurà de garantir el dit avançament mitjançant l'aportació d'un aval bancari. Tot això, sense perjudici del que es disposa en la normativa específica d'aplicació a les entitats locals, en matèria de prestació de garanties. En qualsevol cas, l'aval haurà d'estar constituït amb renúncia al benefici d'excussió o amb caràcter solidari.  
El començament de les accions formatives del programa i la presentació de la dita documentació haurà de dur-se a terme durant la segona quinzena de setembre. Amb caràcter excepcional, la dita documentació podrà presentar-se fins al 10 d'octubre de 1996.  
El percentatge que resta de la subvenció en concepte de capítol IV (60 %) es farà efectiu en finalitzar aquesta primera fase i després de la presentació, per l'entitat promotora del programa, de la declaració de despeses, firmada pel representant de l'entitat i la justificació de les despeses indicades en la declaració anterior. La dita justificació de despeses haurà de realitzar-se abans del 10 de gener de 1997.  
Capítol VII. Inversions  
El pagament de les subvencions atorgades en concepte d'inversions, capítol VII, es realitzarà contra la justificació de l'obra o la factura de l'adquisició d'equipament, expedida pel tècnic competent. L'entitat haurà d'aportar una memòria d'actuacions en la sol·licitud de subvenció, comprometent-se a realitzar les inversions dins l'exercici 1996 i justificar-les abans del 30 de novembre de 1996.  
b) Segona fase.  
Aquesta fase comprén de l'1 de gener de 1997 a l'acabament del programa, la data límit del qual s'estableix en el 15 de juny de 1997. En aquesta fase no s'inclouen les despeses d'inversió i, per això, tot el procediment anirà referit a despeses corrents, capítol IV.  
Les ajudes corresponents a la segona fase es lliuraran en els termes que fixe la resolució aprovatòria de la Conselleria de Treball i Afers Socials, després de justificada la primera fase i vist l'informe que, sobre la correcta realització d'aquesta primera fase, du a terme la Inspecció Educativa. La resolució s'emetrà de manera automàtica després d'acomplits satisfactòriament els requisits abans assenyalats i d'acord amb el que s'estableix en l'article 2 d'aquesta ordre.  
Article 17. Matriculació, avaluació i certificació  
17.1 Les entitats promotores aportaran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, la documentació que aquesta sol·licite a l'efecte de matriculació dels alumnes en el programa, i seguiran els criteris fixats mitjançant les instruccions de funcionament de la Direcció General per la d'Ordenació i Innovació Educativa i Política Lingüística, referent a la selecció dels dits alumnes.  
En les sol·licituds de matrícula dels alumnes amb necessitats educatives especials s'aportarà un certificat del seu grau de minusvalidesa, incloent-s'hi un informe psicopedagògic on es recullen les necessitats educatives especials que planteja l'alumne.  
17.2 L'avaluació dels alumnes serà contínua, prenent com a referència els objectius fixats per l'equip educatiu en les programacions didàctiques de les àrees i seguint les pautes marcades per l'esmentada instrucció que, oportunament, donaran la Direcció General d'Ordenació i Innovació Educativa i Política Lingüística, i la de Formació i Inserció Professional de la Conselleria de Treball i Afers Socials.  
Es realitzarà una avaluació inicial en què s'estudie el nivell d'accés de l'alumnat, quant a actituds, capacitats i coneixements bàsics, de manera que el procés d'ensenyament i aprenentatge puga adquirir el caràcter individualitzat que aquests programes requereixen.  
Durant el desenvolupament del programa cada professor farà el seguiment i l'avaluació del component formatiu que imparteix, deixant constància per escrit dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per la Conselleria de Treball i Afers Socials, i per la de Cultura, Educació i Ciència, podent presidir la sessió d'avaluació, el personal al servei d'aquestes conselleries.  
17.3 La Conselleria de Cultura, Educació i Ciència, i la de Treball i Afers Socials, a través de les direccions territorials de Cultura i Educació, emetran un certificat a tots els alumnes que hagen participat en el programa, on constaran, per a les àrees de Formació Bàsica i de Formació i Orientació Laboral, i per a cada un dels mòduls de l'àrea de Formació Professional Específica, el nombre total d'hores cursades i les qualificacions obtingudes. Les qualificacions s'expressaran per mitjà d'una escala numèrica de l'1 al 10, sense decimals, considerant-se positives les qualificacions iguals o superiors a 5.  
A l'efecte d'avaluació i certificació, el treball desenvolupat al lloc productiu es comptabilitzarà en l'àrea de Formació Professional Específica.  
Article 18. Obligacions de les entitats promotores  
L'entitat promotora estarà obligada a exercir les següents actuacions:  
a) Realitzar el programa de garantia social amb els requisits i condicions que figuren en la resolució aprovatòria.  
Davant qualsevol variació substancial en el contingut del programa haurà de demanar-se autorització a l'administració que concedeix i, només en el cas que n'hi haguera aprovació expressa, emesa per escrit en el termini dels 30 dies següents a la data de presentació de la sol·licitud d'autorització, podrà executar-se el projecte d'acord amb les condicions de la sol·licitud cursada.  
b) Aportació dels recursos necessaris per al desenvolupament del programa, segons l'ordre de convocatòria, la resolució aprovatòria i el projecte d'actuació presentat.  
c) En els casos en què així s'especifique en la resolució, el compromís de col·locació assumit per l'entitat.  
d) Justificació, davant l'administració que concedeix, de l'adscripció dels fons subvencionats als fins per als quals van ser atorgats, en els termes de l'article 47 del Text Refós de la Llei d'Hisenda Pública de la Generalitat Valenciana, i en els terminis fixats en l'article 15 d'aquesta ordre.  
e) Subjecció de l'entitat promotora a la supervisió dels programes per personal de les respectives conselleries i a les actuacions de control financer que corresponguen a la Intervenció General.  
f) Aportació, després de l'acabament del projecte, de la memòria que s'elaborarà segons l'esquema que es facilitarà oportunament.  
Article 19. Conseqüències de l'incompliment de les condicions aprovatòries del programa de garantia social  
Podrà fer-se, mitjançant resolució de les direccions generals de Formació i Inserció Professional, o d'Ordenació i Innovació Educativa i Política Lingüística, la minoració proporcional o el reintegrament total de les quantitats concedides, i l'exigència de l'interés de demora des del moment del pagament de la subvenció, en els supòsits que es detallen tot seguit:  
1. Incompliments en la realització del programa de garantia social o la no-execució d'aquest programa.  
2. No-justificació de la destinació dels fons adjudicats, justificació parcial o incorrecta d'aquests fons.  
3. Impediments en la labor fiscalitzadora de l'administració.  
4. Incompliment, si escau, del compromís de col·locació adquirit o no-aportació de la memòria justificativa de l'acció.  
5. Qualsevol altra causa que puga comportar incompliments de les condicions imposades als beneficiaris amb motiu de la concessió de la subvenció.  
Article 20. Memòria  
En finalitzar cada programa, l'entitat promotora presentarà una memòria de l'acció formativa.  
DISPOSICIó ADDICIONAL úNICA  
Es faculten els directors generals de Formació i Inserció Professional, i d'Ordenació i Innovació Educativa i Política Lingüística, perquè dicten les resolucions de concessió de les ajudes fixades en aquesta ordre i d'aquelles altres que, en aplicar-la, es consideren oportunes.  
DISPOSICIó FINAL úNICA  
Aquesta ordre entrarà en vigor l'endemà de publicar-la el Diari Oficial de la Generalitat Valenciana.  
Contra aquesta ordre, que posa fi a la via administrativa, podrà interposar-s'hi, després de comunicar-ho als consellers de Cultura, Educació i Ciència, i de Treball i Afers Socials, un recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos comptadors de l'endemà de la publicació, d'acord amb el que s'estableix en l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 57 i 58 de la Llei de la Jurisdicció Contenciosa Administrativa. Tot això, sense perjudici que s'interpose qualsevol altre que s'estime procedent.  
València, 13 de juny de 1996.  
La consellera de Cultura, Educació i Ciència  
MARCELA MIRó PÉREZ  
El conseller de Treball i Afers Socials,  
JOSÉ SANMARTíN ESPLUGUES  
ANNEX III  
Esquema guió per a elaborar el projecte d'actuació  
1. Anàlisi de la realitat.  
1.1 Dades demogràfiques i sociològiques destacables (1).  
1.2 Zones i/o col·lectius amb problemàtica de major relleu. Descripció i diagnòstic (2).  
1.3 Aproximació a l'estructura economicoprofessional i laboral de la zona. Possibilitats d'inserció laboral en el perfil professional triat (3).  
2. Necessitat d'implantar o continuar el programa de garantia social. Justificació i perspectives d'èxit (4).   
2.1 En el pla de la formació integral (personal i per a la convivència) per a la inserció social dels participants.  
2.2 En el pla de les pràctiques a empreses. (modalitat 2).  
2.3 En el pla de la inserció laboral dels participants.  
3. Descripció del projecte.  
3.1 Entitat promotora, entitat gestora i coordinador o persona responsable del projecte (5).  
3.2 Descripció de les característiques del grup de joves a qui es dirigeix el projecte i col·lectius als quals pertanyen (6).  
3.3 Ubicació. Descripció del local i instal·lacions en les quals es desenvoluparan les diferents àrees del programa de garantia social (7).  
3.4 Equip educatiu que, previsiblement, s'ocuparà d'impartir les diferents àrees o perfil que s'utilitzarà en la seua contractació (8)  
3.5 Objectius generals del programa de garantia social, a fi de (9):  
 3.5.1 La inserció laboral dels destinataris.  
 3.5.2 La inserció social dels jóvens.  
 3.5.3 La reinserció educativa dels participants.  
3.6 Pla formatiu que es desenvoluparà.  
 3.6.1 Objectius que assoliran les diferents àrees (10).  
 3.6.2 Programa d'activitats, horari i calendari previstos (11).  
3.7 Pla provisional de pràctiques que cal realitzar (12).  
3.8 Pressupost, fent-hi constar, si escau, el cofinançament o la col·laboració d'altres entitats en el projecte (13).  
3.9 Pla estratègic d'implicació i col·laboració dels recursos educatius i agents socials del territori (14).  
3.10 Mesures previstes per a la millor rendibilització de mitjans humans com materials (sobretot per a promotores amb més d'un programa a càrrec seu).  
Anotacions al guió  
(1) Es tracta d'indicar trets sobreïxents, com població immigrant, o zones d'assentaments recents o altres, que descriuen o que aproximen a la realitat de la comarca, localitat, barri o zona, en la qual es pretén implantar el programa de garantia social.  
(2) Es tracta d'acotar, qualitativament i quantitativament, la problemàtica que objectivament, reclame la implantació d'aquest programa.  
(3) Convé expressar ací, l'anàlisi de la zona, localitat o comarca, des del punt de vista del teixit empresarial o de les previsions i expectatives de generació de llocs de treball que necessiten unes qualificacions bàsiques, o que mostren possibilitats raonables d'ocupació per compte d'altres, d'autoocupació, o d'ocupació associada.  
(4) Es tracta de sintetitzar i expressar totes les raons que justifiquen organitzar aquest programa i les condicions que es consideren necessàries perquè hi haja possibilitats que la implantació o continuació siga satisfactòria, en els tres nivells o plans que s'estableixen en l'esquema, en els punts 2.1, 2.2 i 2.3.  
(5) Enunciar quina serà l'entitat promotora, concretant el departament, servei, o regidoria, que assumeix el programa de garantia social i, si escau, quina serà l'entitat gestora, si és que fóra una altra diferent de la promotora i es concretarà en aquest darrer cas aquesta circumstància, descrivint si existeix o existirà un conveni o contracte per a la gestió. Igualment, explicitar nom, qualificacions i dedicació del coordinador/responsable del projecte. També és interessant fer constar l'experiència que l'entitat gestora, si n'hi ha, té, treballant amb aquest tipus de col·lectius o en accions semblants.  
(6) En aquest punt, es tracta ja de particularitzar el col·lectiu dels potencials beneficiaris o participants en el programa de garantia social. És a dir: els jóvens que, inicialment, seran reclutats per a participar en el procés de selecció. No es tracta de donar una llista, sinó de descriure franges d'edat, situacions, característiques generals, interessos, problemàtica. En suma, donar uns trets que puguen definir el grup al qual va dirigit el programa.  
(7) Es tracta de descriure el local, locals o instal·lacions, en què es duran a terme les diferents àrees del programa, ja que poden utilitzar-se instal·lacions no necessàriament ubicades totes al mateix centre, a més que no és recomanable una dispersió excessiva.  
(8) Fer constar la seua titulació i experiència, les àrees que atendran, la distribució de les competències en la supervisió de les pràctiques i en la coordinació.  
(9) En aquest punt es tracta d'enunciar els objectius generals perseguits per implantar el programa de garantia social en aquesta comarca, zona o localitat, tant en l'ordre educatiu i formatiu, com cap a la possible tornada al sistema reglat, com cap a la inserció social o laboral dels destinataris.  
(10) En aquest punt cal explicitar els objectius que es pretén aconseguir en cadascuna de les àrees que s'assoliran des del programa. Convindria que aquests foren ja objectius no generals com en el punt 3.5., sinó operatius, fàcilment avaluables, commensurables. D'aquesta manera, les activitats s'orientaran a acomplir aquests objectius, la satisfacció dels quals materialitzarà els generals del punt 3.5. d'aquest esquema.  
(11) Es tracta de proposar una planificació programa que organitze i distribuïsca el treball d'aquest curs, tot repartint els continguts per mòduls sobretot en la Formació Professional Específica, Formació i Orientació Laboral i Formació Bàsica, concretant també el nombre d'hores segons els termes del article 6 de l'Ordre de 22 de març de 1994, i presentant l'horari diari i setmanal.  
(12) En aquest punt interessa fer un esforç de concreció, encara que només siga una previsió, enunciant en el cas de modalitat 2, les empreses previstes per a realitzar les práctiques i els contactes i relacions ja fetes. En el cas de modalitat 3, l'horari, i l'organització al mateix centre.  
(13) Convé deixar molt clara la finalitat i quantia de cadascuna de les partides que s'indiquen, de manera que la seua necessitat siga evident, separant conceptes, segons estableix l'article 3, punt 3, d'aquesta ordre, i amb el desglossament que figura en l'imprés de sol·licitud.  
(14) Sens dubte, la realització d'aquest programa suposarà la col·laboració d'altres serveis existents al lloc, com serveis psicopedagògics escolars (SPE), equips de Serveis Socials i d'altres serveis educatius, agents econòmics i socials, organitzacions ciutadanes, etc. Convé que així siga i que, abans, en aquest projecte escrit, figure un pla que vertebre la seua implicació, precisament en aquest punt.


Còpia Permalink ELI